  Анжелика Тихонова корреспондент Ханты-Мансийскын VI Дунневыл фольклориада улсын финн-угор калыкъёслэн лулчеберетсыя «Живущие по солнцу» калыккуспо фестиваль ортчыто. Отчы пыриськыны Удмуртиын улӥсьёсты но ӧтё. Со сярысь «Удмурт Кенеш» огазеяськонлэн пресс-службаез ивортэ. Фестиваль онлайн амалэн ортче. Со финн-угор калыкъёслэсь лулчеберетсэс азинтыны луонлыкъёс кылдытон, быгатонлыко муртъёсты шараян, сям-йылолъёсты пыӵатон, финн-угор калыкъёслэн лулчеберетэнызы тунсыкъяскьон мылкыдэз ӝутон но финн-угор улосвылъёс куспын лулчеберетъя кусыпъёс кылдытон понна радъяське. Ужрадэ финн-угор лулчеберетэз вӧлмытӥсь коллективъёс, нимаз кырӟась-эктӥсьёс, суредасьёс но туспуктӥсьёс пыриськыны быгато. Творчествоя ужъёсты ньыль номинациосъя эскерозы: Калык кырӟанэз театр амалэн возьматон; Калык выжыкылэз театр амалэн возьматон; Шулдыръяськонъёс но сям-йылолъёс суредасьёслэн ужъёсазы; Шулдыръяськонъёс но сям-йылолъёс туспуктӥсьёслэн ужъёсазы. Котькуд номинацие пыриськисьёслэсь ужъёссэс арлыдъя ньыль группаосъя дунъялозы: 10-14 аресъемъёс, 15-18 аресъемъёс, 19-30 аресъемъёс но 31 но тросгес арлыдъемъёс. Ужъёсты 2020-тӥ арын 30-тӥ коньывуонозь кутозы Фестивальлэн куронъёсыныз пыр-почгес  тодматскыны луэ. Тодэ вайытом, 24-29 гудырикошконэ Ижкарын «Гужем карын» («Лето в городе») фестиваль улсын фольклор арня ортче. Нош 17-21 куарусёнэ Удмуртиын финн-угор калыкъёслэн «Воршуд» калыккуспо фестивалязы Удмуртиысь, Коми Элькунысь, Башкортостанысь, Марий Элысь, Киров улосвылысь егитъёслэн коллективъёссы ас калыкъёссылэсь лулчеберетсэс возьматозы.  Тегъёс: Лулчеберет Удмуртия Россия фестиваль йӧскалыклулчеберет удмуртъёс финн-угоркалыкъёс  